കാഞ്ഞങ്ങാട് നഗരത്തില് ഉറവിട മാലിന്യ സംസ്കരണ പദ്ധതി നടപ്പാക്കുന്നു കാഞ്ഞങ്ങാട്: ജനകീയാസൂത്രണ രജത ജൂബിലി ആഘോഷങ്ങളുടെ ഭാഗമായി കാഞ്ഞങ്ങാട് നഗരസഭയില് ഉറവിട മാലിന്യ സംസ്കരണ പദ്ധതി നടപ്പാക്കുന്നു. ജൈവമാലിന്യങ്ങള് ഉറവിടത്തില് തന്നെ സംസ്കരിക്കുകയും അജൈവ മാലിന്യങ്ങള് ഹരിത കര്മസേന മുഖേന ശേഖരിക്കുകയും ചെയ്യുന്നതിന് പദ്ധതികള് ആവിഷ്കരിക്കും. ജൈവമാലിന്യങ്ങള് സംസ്കരിക്കുന്നതിനുള്ള സൗകര്യം ഒരുക്കുന്നതിന് നഗരസഭയിലെ മുഴുവന് വീടുകളിലേക്കും സബ്സിഡി നിരക്കില് റിംഗ് കമ്ബോസ്റ്റുകള് വിതരണം ചെയ്യും. ഇതിനായി രണ്ടായിരത്തോളം റിംഗ് കംമ്ബോസ്റ്റുകള് നിര്മിച്ചു കഴിഞ്ഞു. 2,500 രൂപ വിലയുള്ള റിംഗ് കമ്ബോസ്റ്റ് 230 രൂപ നിരക്കിലാണ് വിതരണം ചെയ്യുന്നത്. ഉപഭോക്താക്കള്ക്ക് അവരവരുടെ വീടുകളില്ത്തന്നെ ഇവ എത്തിച്ച് നല്കും. ഒരു വര്ഷത്തിനുള്ളില് ശുചിത്വമുള്ള നഗരവും ആരോഗ്യമുള്ള ജനതയും എന്ന ലക്ഷ്യത്തിലേക്ക് എത്തിച്ചേരാന് ഉതകുന്ന തരത്തിലാണ് പദ്ധതികള് ആവിഷ്കരിക്കുന്നതെന്ന് ചെയര്പേഴ്സണ് കെ.വി. സുജാത അറിയിച്ചു.